Maja Panduro (S), 2013-05-14:
Ministeren har jo meget glimrende og udtømmende redegjort for alle de ting, som vi allerede har sat i værk på området, så jeg skal ikke gentage det hele.
Men jeg synes alligevel, at ordføreren for forespørgerne, hr. Finn Sørensen, får det til at lyde, som om han i hvert fald lidt negligerer det arbejde, der allerede er sat i gang, bl.a. de to arbejdsgrupper, som jo sådan set sidder og arbejder med det.
Jeg medgiver fuldstændig, at det, at vi har sat de arbejdsgrupper i gang, jo ikke er ensbetydende med, at vi så skal lægge vores egne politiske holdninger og intentioner på hylden imens.
Men at have den gruppe, der arbejder med effektiv sagsbehandling og kontrol med bl.a. Udbetaling Danmark, til at sidde og netop se på, hvordan man kan gøre reglerne klarere, og hvordan man med f.eks. digitalisering og nogle smartere sagsgange og måske ikke mindst færre manuelle sagsgange sådan set på én gang kan øge retssikkerheden for borgeren og øge sikkerheden for, at vi har et system, der fungerer, og som hverken er præget af snyd eller fejl, synes jeg egentlig man må tage ganske alvorligt, og man må også se frem til – det gør jeg i hvert fald – at høre de konklusioner, som de kommer med.
Det synes jeg egentlig er ganske vigtigt, og det er jo kun en del af alt det, vi har sat i gang, når vi f.eks. sammen med forespørgerens parti er i gang med at reformere hele klagesystemet.
Det tror jeg i sig selv vil være en styrkelse af borgerens retssikkerhed af grunde, som vi tidligere har diskuteret i dag.
Udbetaling Danmark og de muligheder, de giver for en mere objektiv og mere digitaliseret og mere ensartet måde at lave kontrol på, synes jeg heller ikke man kan ignorere.
I det hele taget tror jeg, det er vigtigt her at sige – jeg tror egentlig, vi er enige om det, men nogle gange kommer det til at lyde, som om det forholder sig anderledes – at der jo ikke er nogen modsætning imellem en respekt for og også et ønske om at styrke borgernes retssikkerhed i netop de her sager, hvilket jeg tror vi alle sammen vil, og så samtidig en kamp for at bekæmpe det snyd og de fejl, både fra myndighedernes og fra borgernes side, som der bliver begået.
Tværtimod er det efter min mening faktisk hinandens forudsætninger, for den allerstørste trussel mod lige præcis de borgere, som har brug for vores hjælp, og som har brug for respekt – ministeren sagde det helt rigtigt, for borgerne skal nemlig behandles med respekt – er jo, når vi ikke kan regne med, at pengene bliver brugt rigtigt, og når man som borger skal gå og være i tvivl om, om der mon nu er en hel masse, der går og snyder og bedrager.
Det er jo særlig for de borgeres skyld, som ikke snyder og bedrager, men som har et rimeligt behov for hjælp, at vi hele tiden med den anden hånd skal sørge for at sikre, at vi har styr på det her område.
Det tror jeg heldigvis også vi er enige om, men her har vi også et stykke vej at gå endnu.
Og det er jo den evige balance, som vi skal finde, og den evige kamp for at prøve på at styrke begge de her ting samtidig.
Men jeg tror faktisk på, at det kan lade sig gøre, bl.a. med nogle af de ting, som vi har sat i gang, og med de to arbejdsgrupper af kompetente fagfolk, som rent faktisk sidder og er i gang med at forsøge at hjælpe os med det her.